### NN 104/2017 (25.10.2017.), Odluka o porezima Općine Drenje

Općina Drenje

2398

Na temelju članka 42. stavka 1. Zakona o lokalnim porezima (»Narodne novine« broj 115/16.) i članka 23. Statuta Općine Drenje (»Službeni glasnik Općine Drenje« broj 45/13. i 2/17.), Općinsko vijeće Općine Drenje na 3. sjednici održanoj 12. listopada 2017. godine, donosi

ODLUKU

O POREZIMA OPĆINE DRENJE

I. OPĆE ODREDBE

Članak 1.

Ovom Odlukom utvrđuju se vrste poreza, obveznici plaćanja, porezna stopa i osnovica, visina poreza te način obračunavanja i plaćanja općinskih poreza.

Članak 2.

Općinski porezi su:

1. Porez na potrošnju,

2. Porez na kuće za odmor,

3. Porez na korištenje javnih površina.

II. OPĆINSKI POREZI

1. Porez na potrošnju

Članak 3.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Drenje.

Članak 4.

Obveznik poreza na potrošnju je pravna i fizička osoba koja pruža ugostiteljske usluge, a koji se nalazi na području Općine Drenje.

Članak 5.

Osnovica za porez na potrošnju je prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Članak 6.

Porez na potrošnju plaća se po stopi od 3%.

Članak 7.

Utvrđenu obvezu poreza na potrošnju porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

2. Porez na kuće za odmor

Članak 8.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine Drenje.

Članak 9.

Porez na kuće za odmor plaća se godišnje u iznosu od 10,00 kn/m² korisne površine kuće za odmor u korist proračuna Općine Drenje.

Članak 10.

Obveznici poreza na kuće za odmor moraju nadležnoj ispostavi Porezne uprave dostaviti podatke o kućama za odmor koji se odnose na mjesto gdje se nalaze ti objekti te korisnu površinu, kao i podatke o poreznom obvezniku, promjeni vlasništva, uspostavi suvlasništva te promjenama vezanim za povećanje ili smanjenje površine kuće za odmor, a najkasnije do 31. ožujka godine za koju se utvrđuje porez na kuće za odmor.

3. Porez na korištenje javnih površina

Članak 11.

Porez na korištenje javnih površina plaćaju pravne i fizičke osobe koje koriste javne površine na području Općine Drenje.

Porez na korištenje javnih površina ne plaćaju pravne i fizičke osobe koje koriste javnu površinu u humanitarne svrhe ili u svrhu koja je od javnog interesa.

Javnim površinama u smislu ove Odluke smatraju se ulice, ceste, pločnici, zelene površine, travnjaci, zelene površine uz cestu u naselju čiji je vlasnik Općina Drenje ili su joj date na korištenje ili održavanje.

Članak 12.

Porez na korištenje javnih površina plaća se u iznosu od 0,25 kn/m² dnevno za trajno postavljene objekte na javnim površinama i u iznosu od 10 kn/m² za privremeno postavljene objekte na javnim površinama.

Članak 13.

Tijelo koji izdaje odobrenje za korištenje javne površine dužno je po izdavanju odobrenja o tome izvjestiti nadležnu ispostavu Porezne uprave, koja izdaje rješenje o razrezu poreza na korištenje javnih površina.

Porez na korištenje javnih površina plaća se u roku od 15 dana od dana dostave rješenja o razrezu.

III. PROVEDBENE ODREDBE

Članak 14.

Poslovi u vezi s utvrđivanjem, evidentiranjem, naplatom i ovrhom radi naplate svih poreza iz članka 2. ove Odluke povjeravaju se Ministarstvu financija, Poreznoj upravi.

Stvarno i mjesno nadležna ustrojstvena jedinica Porezne uprave Ministarstva financija je nadležno porezno tijelo za utvrđivanje i naplatu poreza iz članka 2. ove Odluke.

Za obavljanje poslova iz stavka 1. ovog članka Poreznoj upravi pripada naknada u iznosu 5% od ukupno naplaćenih prihoda.

Porezna uprava je dužna do 15. u mjesecu, za prethodni mjesec, Općini Drenje dostavljati izvješće o utvrđenim i naplaćenim porezima.

Ovlašćuje se nadležna organizacija platnog prometa zadužena za raspoređivanje javnih prihoda (FINA) da naknadu Poreznoj upravi obračuna i uplati u državni proračun i to do zadnjeg dana u mjesecu za prethodni mjesec.

IV. PRIJELAZNE I ZAVRŠNE ODREDBE

Članak 15.

Ova Odluka stupa na snagu osmoga dana od dana objave u »Službenom glasniku Općine Drenje«, a objavit će se i u »Narodnim novinama«.

Stupanjem na snagu ove Odluke prestaje važiti Odluka o općinskim porezima (»Službeni glasnik Općine Drenje« broj 25/06. i 36/10.).

Klasa: 410-01/17-01/2

Urbroj: 2121/02-01-17-1

Drenje, 12. listopada 2017.

Predsjednik Općinskog vijeća
 Zvonko Petanjak, v. r.